Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Истражувачката репортерска лабораторија – ИРЛ, застапувано од новинарот Давид Илиески од Скопје, поднесена против Агенцијата за филм на Република Северна Македонија, по предметот Барање за пристап до информации од јавен карактер, на 30.08.2023 година го донесе следното

 **Р Е Ш Е Н И Е**

1. Жалбата изјавена од Истражувачката репортерска лабораторија – ИРЛ, застапувано од новинарот Давид Илиески од Скопје, поднесена против Агенцијата за филм на Република Северна Македонија, заведена во Агенцијата под бр.08-321 на 21.08.2023 година, по предметот Барање за пристап до информации од јавен карактер, **СЕ УВАЖУВА**.

**2.СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Истражувачката репортерска лабораторија – ИРЛ, застапувано од новинарот Давид Илиески од Скопје, како што е наведено во Жалбата на 24.07.2023 година поднела Барање за пристап до информации од јавен карактер до Агенцијата за филм на Република Северна Македонија, со кое побарала по е - маил да и се достави електронски запис од следната информација:

 „ Бараните информации се однесуваат на сите проекти за производство на долгометражен и краткометражен игран, документарен и анимиран (во натамошниот текст: филмски проекти) кои Агенцијата за филм ги има финансирано во период од 01.01.2018 до денот кој Агенцијата ќе го подготви одговорот на ова барање:

* 1. Сите договори за финансирање на филмски проекти избрани на конкурс од Агенцијата за филм во горе наведениот период;
	2. Сите наративни и финансиски извештаји кои добитниците на средства ги поднеле до Агенцијата (спецификација за вкупно потрошените средства за целосната реализација на филмот, договори, сметки, фактури);
	3. Сите известувања кои добитниците на средства ги испратиле до Агенцијата во случаи каде имало отстапување од финансискиот и оперативниот план за средства доделени од Агенцијата;
	4. Сите сценарија и кратки содржини (синопсис) за филмските проекти финансирани од Агенцијата за филм во горе наведениот период;
	5. Сите буџети за филмкските проекти финансирани од Агенцијата за филм во горе наведениот период;
	6. Сите оперативни планови за филмските проекти финансирани од Агенцијата за филм во горе наведениот период;

\*Документите кои содржат лични податоци, истите нека бидат прецртани од целосната содржина на документот “.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр.08-321 на 21.08.2023година.

Агенцијата со електронски допис бр.08-321 од 21.08.2023 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**